Document ID: 31989R2255

*****
ΚΑΝΟΝΙΣΜΟΣ (ΕΟΚ) αριθ. 2255/89 ΤΗΣ ΕΠΙΤΡΟΠΗΣ
της 26ης Ιουλίου 1989
για την τροποποίηση του κανονισμού (ΕΟΚ) αριθ. 2641/88 σχετικά με τις λεπτομέρειες εφαρμογής του καθεστώτος ενίσχυσης στη χρησιμοποίηση σταφυλιών, γλεύκους σταφυλιών και συμπυκνωμένου γλεύκους σταφυλιών για την παρασκευή χυμού σταφυλιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (2), και ιδίως το άρθρο 46 παράγραφος 5,
Εκτιμώντας:
ότι το άρθρο 46 του κανονισμού (ΕΟΚ) αριθ. 822/87 καθιέρωσε καθεστώς ενίσχυσης στα γλεύκη που χρησιμοποιούνται για την παραγωγή χυμού σταφυλιών· ότι ο κανονισμός (ΕΟΚ) αριθ. 2641/88 της Επιτροπής (3) καθόρισε τις λεπτομέρειες εφαρμογής του καθεστώτος αυτού· ότι, για να αποτραπούν ορισμένες δυσκολίες που ανέκυψαν κατά τις τελευταίες περιόδους, πρέπει να αποσαφηνιστεί ότι ο χυμός σταφυλιών είναι δυνατό να συμπυκνωθεί για τη μεταφορά·
ότι πρέπει να οριστούν ορισμένα στοιχεία αναφοράς σχετικά με την περίοδο κατά την οποία οι παρασκευαστές οφείλουν να εκπληρώσουν τις υποχρεώσεις τους·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2641/88 τροποποιείται ως εξής:
α) Η παράγραφος 2 αντικαθίσταται από το ακόλουθο κείμενο:
«2. Σύμφωνα με τις διατάξεις του άρθρου 47 παράγραφος 1 του κανονισμού (ΕΟΚ) αριθ. 822/87, οι επεξεργαστές που κατά την προηγούμενη περίοδο υπέκειντο στις υποχρεώσεις που προβλέπουν τα άρθρα 35, 36 ή 39 του εν λόγω κανονισμού, είναι δυνατό να επωφεληθούν από τα μέτρα που προβλέπει ο παρών κανονισμός μόνον εφόσον προσκομίσουν απόδειξη ότι έχουν εκπληρώσει τις υποχρεώσεις τους κατά τις προηγούμενες περιόδους αναφοράς, οι οποίες ορίζονται αντίστοιχα στους κανονισμούς της Επιτροπής (ΕΟΚ) αριθ. 441/88 (*) και (ΕΟΚ) αριθ. 3105/88 (**).
(*) ΕΕ αριθ. L 45 της 18. 2. 1988, σ. 15.
(**) ΕΕ αριθ. L 277 της 8. 10. 1988, σ. 1.»
β) Προστίθεται η ακόλουθη παράγραφος:
«5. Ο χυμός σταφυλιών που αποτελεί αντικείμενο επεξεργασίας είναι δυνατό να συμπυκνωθεί, για να μεταφερθεί στις εγκαταστάσεις του εμφιαλωτή ή για να εξαχθεί.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 1989.

Labels: 3
17
19